I dag kan strømforbruget give penge på kontoen

Det blæsende forårsvejr kombineret med masser af sol får igen i dag elpriserne til at dykke under nul. Søndag kan danske elkunder opleve flere timer, hvor det økonomisk set kan betale sig at planlægge strømforbruget nøje.

April har i det hele taget været en måned med usædvanligt mange perioder med negative elpriser. Ifølge Norlys har der indtil videre været 109 timer på tværs af landet, hvor elprisen har været under nul. Det er markant flere timer end i april sidste år, hvor rekorden lød på 60.

I dag, søndag den 27. april, er elprisen negativ mellem klokken 10 og 17. Forbrugere i Jylland og på Fyn kan finde den laveste pris mellem 15 og 16, hvor strømmen koster -17 øre pr. kilowatt-time. På Sjælland er det billigst en time tidligere, mellem 14 og 15, med en pris på -14 øre.

– Vi ved, at mange af vores kunder følger elpriserne tæt, og udviklingen i morgen understreger da også, at der kan være rigtig god grund til at gøre det. Det er både godt for pengepungen og klimaet, hvis man planlægger sit forbrug til de timer, hvor der er meget sol eller vind, og elprisen dermed er lav, siger Mads Brøgger, direktør for Norlys’ energiforretning.

Forklaringen på de lave priser skal findes i en stigende andel af vedvarende energi, især fra solceller og vindmøller, kombineret med bedre forbindelser til de europæiske elnet i blandt andet Tyskland og Holland. Flere grønne timer betyder, at markedet oplever flere situationer med overskud af strøm.

Også på årsbasis er tendensen tydelig. De seneste år har budt på rekordmange timer med negative priser – 512 timer i 2023 og 650 timer i 2024. 2025 er også kommet godt fra start med 155 timer i årets første fire måneder, hvilket er det næsthøjeste antal registreret for perioden.

Med svingende priser på elmarkedet kan det betale sig at holde øje med, hvornår det bedst kan svare sig at bruge strøm – eksempelvis til at oplade elbilen eller sætte vaskemaskinen i gang.

Selvom selve elprisen kan være negativ, skal forbrugerne dog være opmærksomme på, at moms, afgifter og netbetalinger lægges oveni, når den endelige elregning skal gøres op.

I dag kan strømforbruget give penge på kontoen